钦定古今图书集成/明伦汇编/官常典/第476卷 > 王肃
## 钦定古今图书集成/明伦汇编/官常典/第476卷 > 王肃

按《魏书》本传，“肃字恭懿，琅邪临沂人，司马衍丞相导
之后也。父奂，萧赜尚书左仆射。肃少而聪辩，涉猎经
史，颇有大志。仕萧迹，历著作郎、太子舍人、司徒主簿、
秘书丞。肃自谓礼《易》为长，亦未能通其大义也。父奂
及兄弟并为萧赜所杀，肃自建业来奔。是岁，太和十
七年也。高祖幸邺，闻肃至，虚襟待之，引见问故，肃辞”
义敏切，辩而有礼，高祖甚哀恻之，遂语及为国之道。
肃陈说治乱，音韵雅畅，深会帝旨，高祖嗟纳之。促席
移景，不觉坐之疲淹也。因言萧氏危灭之兆，可乘之
机，劝高祖大举。于是图南之规转锐，器重礼遇，日有
加焉。亲贵旧臣，莫能间也。或屏左右，相对谈说，至夜
分不罢。肃亦尽忠输诚，无所隐避。自谓君臣之际，犹
元德之遇孔明也。寻除辅国将军、大将军长史，赐爵
开阳伯。肃固辞伯爵，许之。诏肃讨萧鸾，义阳听招募
壮勇，以为爪牙。其募“士有功，赏加常募一等。其从肃
行者，六品已下听先拟用，然后表闻。若投化之人，听
五品已下先即优授。”于是假肃节，行平南将军。肃至
义阳，频破贼军，降者万馀。高祖遣散骑侍郎劳之，以
功进号“平南将军”，赐骏马一匹，除持节、都督豫〈阙〉东
郢三州诸军事、本将军、豫州刺史、扬州大中正。肃善
于抚接，治有声称。寻征肃入朝。高祖手诏曰：“不见君
子，中心如醉。一日三岁，我劳如何？饰馆华林，拂席相
待？卿欲以何日发汝坟也？”故复此敕。又诏曰：“肃丁荼
虣世志等伍胥，自拔吴州，膺求魏县，躬操忘礼之本，
而同无数之丧。誓雪怨耻，方展申复，穷谕再期，蔬缊
不改。诚季世之高风，末代之孝节也。但圣人制礼，必
均愚智；先王作则，理齐盈虚。过之者俯而就之，不及
者企而行之。曾参居罚，宁其哀终；吴员处酷，岂闻四
载。夫三年者，天下之达丧，古今之所一，其虽欲过礼，
朕得不制之以礼乎？有司可依礼谕之”，为裁练禫之
制。二十年七月，高祖以久旱不雨，辍膳三旦，百寮诣
阙，引在中书省。高祖在崇虚楼，遣舍人问曰：“朕知卿
等至，不获相见，卿何为而来？”肃对曰：“伏承陛下辍膳
已经三旦，群臣焦怖，不敢自宁。臣闻尧水汤旱，自然
之数，须圣人以济世，不由圣以致灾。是以国储九年，
以御九年之变。臣又闻，至于八月不雨，然后君不举
膳。昨四郊之外，已蒙滂澍；隹京城之内，微为少泽，蒸
民未阙一餐。陛下辍膳三日，臣庶惶惶，无复情地。”高
祖遣舍人答曰：“昔尧水汤旱，赖圣人以济民。朕虽居
群黎之上，道谢前王；今日之旱，无以救恤，应待立秋，
克躬自咎。但此月十日以来，炎热焦酷，人物同悴，而
连云数日，高风萧条，虽不食数朝，犹自无感，朕诚心
未至之所致也。”肃曰：“臣闻圣人与凡，同者五常，异者
神明。昔姑射之神，不食五谷，臣尝谓矫，今见陛下，始
知其验。且陛下自辍膳以来，若天全无应，臣亦谓上
天无知，陛下无感。一昨之前，外有滂泽，此有密云，臣
即谓天有知，陛下有感矣。”高祖遣舍人答曰：“昨内外
贵贱，咸云四郊有雨，朕恐此辈皆勉劝之辞，三复之
慎，必欲使信而有征。比当遣人往行，若果雨也，便命
大官欣然进膳，岂可以近郊之内而慷慨要天乎！若
其无也，朕之无感，安用朕身以扰民庶！朕志确然，死
而后已。”是夜，澍雨大降。以破萧鸾将裴叔业功，进号
镇南将军，加都督豫、南兖、东荆、东豫四州诸军事，封
汝阳县开国子，食邑三百户，持节、中正、刺史如故。肃
频表固让，不许，诏加鼓吹一部。二十二年，既平汉阳，
诏肃曰：“夫知己贵义，君臣务恩，不能矜灾恤祸，恩义
焉措？卿情同伍员，怀酷归朕，然未能翦一仇人，戕彼
凶帅，何尝不兴言愤叹，羡吴闾而长息。比获萧鸾辅
国将军黄瑶起，乃知是卿怨也。寻当相付，微望纾泄，
使吾见卿之日，差得缓怀。”初，赜之收肃父奂也，司马
黄瑶起，攻奂杀之，故诏云然。高祖之伐淮北，令肃讨
义阳，未克，而萧鸾遣将裴叔业寇涡阳，刘藻等救之，
为叔业所败。肃表求更遣军援涡阳。诏曰：“得表，览之
怃然。观卿意非专在水，当是以藻等锐兵新败于前，
事往势难故也。朕若分兵，遣之，非多，会无所制，多遣
则禁旅难阙。今日之计，唯当作必克之举，不可为狐
疑之师，徒失南兖也。卿便息意停彼，以图义阳之寇。
宜止则止，还取义阳；宜下则下，镇军淮北。深量二途，
勿致重爽。若孟表粮尽，军不及至，致失涡阳，卿之过
也。”肃乃解义阳之围，以赴涡阳，叔业乃引师而退。肃
坐刘藻等败，黜为平南将军，中正、刺史如故。高祖崩，
遗诏以肃为尚书令，与咸阳王禧等同为宰辅。征肃
会驾鲁阳。肃至，遂与禧等参同谋谟。自鲁阳至于京
洛，行途丧纪，委肃参量。忧勤经综，有过旧戚。禧兄弟并敬而昵之，上下称为和辑。唯任城王澄以其起自
羁远，一旦在己之上，以为憾焉。每谓人曰：“朝廷以王
肃加我上，尚可。从叔广陵，宗室尊宿，历任内外，云何
一朝令肃居其右也？”肃闻其言，恒降而避之。寻为澄
所奏劾，称肃谋叛，言寻申释。诏肃尚陈留长公主，本
刘昶子妇彭城公主也，赐钱二十万，帛三千疋。肃奏：
“考以显能，陟由绩著，昇明退暗，于是乎在。自百寮旷
察，四稔于兹。诸依旧式，考检能否。”从之。裴叔业以寿
春内附，拜肃使持节、都督江西诸军事、车骑将军，与
骠骑大将军、彭城王勰率步骑十万以赴之。萧宝卷
豫州刺史萧懿率众三万屯于小岘，交州刺史李叔
献屯合肥，将图寿春。懿遣将胡松、李居士等领众万
馀屯据死虎。肃进师讨击，大破之，擒其将桥珉等，斩
首数千。进讨合肥，生擒叔献。萧懿弃小岘南走。肃还
京师，世宗临东堂引见劳之，又问江左有何息耗，肃
曰：“如闻崔慧景已死，宝卷所仗，非邪即佞。天殆以此
资陛下，廓定之期，势将不久。”以肃淮南累捷，赏帛四
千七百五十疋，进位开府仪同三司，封昌国县开国
侯，食邑八百户，馀如故。寻以肃为散骑常侍、都督淮
南诸军事、扬州刺史，持节馀官如故。肃频在边，悉心
抚接，远近归怀，附者若市，以诚绥纳，咸得其心。清身
好施，简绝声色，终始廉约，家无馀财。然性微轻佻，颇
以功名自许。护疪称伐，少所推下，高祖每以此为言。
景明二年，薨于寿春，年三十八。世宗为举哀。诏曰：“肃
奄至不救，痛惋兼怀，可遣中书侍郎贾思伯兼通直
散骑常侍，抚慰厥孤。给东园秘器，朝服一袭、钱三十
万、帛一千疋、布五百疋、蜡三百斤，并问其卜迁远近，
专遣侍御史一人监护丧事，务令优厚。”又诏曰：“死生
动静，卑高有域，胜达所居，存亡崇显。故杜预之殁，窆
于首阳；司空李冲，覆舟是托。顾瞻斯所，诚亦二代之
九原也。故扬州刺史肃，诚义结于二世，英惠符于李
杜。平生本意，愿终京陵，既有宿心，宜遂先志。其令葬
于冲、预两坟之间，使之神游相得也。”赠侍中、司空公，
本官如故。有司奏以肃忠心大度，宜谥“匡公。”诏谥宣
简。肃宗初，诏为肃建碑铭。子绍袭。